Barbie (film)

Barbie je americký komediálny film z roku 2023 režisérky Grety Gerwigovej, ktorá k nemu napísala scenár spolu s Noahom Baumbachom. Je inšpirovaný charakterom bábiky Barbie od spoločnosti Mattel. Hlavné úlohy stvárnili Margot Robbiová ako Barbie a Ryan Gosling ako Ken. Vo vedľajších úlohách ďalej účinkujú America Ferrera, Kate McKinnonová, Issa Rae, Rhea Perlmanová, Will Ferrel, Simu Liu a Michael Cera. 
Film mal vo Spojených štátoch premiéru 21. júla 2023, na Slovensku o deň skôr. Bol distribuovaný americkou spoločnosťou Warner Bros. Jeho súčasné uvedenie s filmom Oppenheimer viedol k fenoménu „Barbenheimer“ na sociálnych sieťach, čo malo za následok, že mnoho divákov videlo obidva filmy s minimálnym odstupom. Film získal pozitívne recenzie od kritikov a celosvetovo zarobil 1,3 miliárd dolárov. Stal sa najziskovejším filmom za rok 2023, najziskovejším filmom režírovaným ženou a 14. najziskovejším filmom všetkých čias. 
Organizácia National Board of Rewiew a Americký filmový inštitút zaradili film do rebríčku desiatich najlepších filmov za rok 2023 a získal mnoho ocenení a nominácii, vrátane ôsmych nominácii Academy Awards (vrátane ceny za najlepší film), troch cien Grammy a dvoch Zlatých glóbusov.
Dej.
Dej sa odohráva v utopickej krajine „Barbie Land“, kde žijú dokonalé postavy, Barbie a Kenovia. Hlavná hrdinka Barbie (Margot Robbiová) prežíva tradičný dokonalý deň v dokonalom dome a svete. Jej priateľ Ken (Ryan Gosling) je závislý na pozornosti Barbie a nerieši nič iného. Jedného dňa sa Barbie zobudí do sveta, v ktorom neexistujú len dievčenské párty a ničnerobenie. Napadnú jej myšlienky na smrť, zistí, že má ploché nohy a celulitídu. Od „divnej" Barbie (Kate McKinnonová) sa dozvie, že jediný spôsob, ako svoju existenčnú krízu vyriešiť, je vydať sa do skutočného sveta za dievčatkom, ktorá sa s ňou hráva, a pravdepodobne spôsobuje jej depresiu. Na cestu sebapoznaniu sa vydáva i s Kenom, aby zistila, že vo skutočnom svete neplatí pravidla žien, ale naopak – je ovládaný výhradne mužmi. Aby napravila svoj svet, vydáva sa za svojou majiteľkou, ale taktiež (nedobrovoľne) do firmy Mattel, ktorá bábiky Barbie vyrába. Medzitým sa Ken inšpiruje patriarchálnym usporiadaním skutočného sveta a rozhodne sa ho zaviesť aj v Barbie Lande, ktorý premenuje na Kendom. Barbie sa vracia za svojou reálnou majiteľkou a jej dcérou do Barbie Landu, ktorý ale vypadá úplne inak, ako ho poznala. Rozhodne sa preto navrátiť svoj svet do pôvodnej podoby.
Produkcia.
Vývoj.
Vývoj filmu založeného na rade bábik Barbie začal v roku 2009, keď bolo oznámené, že spoločnosť Mattel podpísala partnerstvo na vývoji projektu s Universal Pictures s Laurencem Markom ako producentom, ale žiadny projekt z toho nevyšiel. V apríli 2014 sa Mattel spojil so Sony Pictures Animation aby produkoval film, ku ktorému mala Jenny Bicksová napísať scenár a Laurie Macdonaldová a Walter F. Parkes ho mali produkovať prostredníctvom spoločnosti Parkes+MacDonald Image Nation, ktorú vytvorili. Natáčanie v tej dobe malo začať do konca roku. V marci 2015 bol do projektu zapojený Diablo Cody, aby prepracoval scenár. K produkčnému tímu sa pridala aj Amy Pascal. Sony neskôr toho istého roku znovu nechalo prepísať scenár a najala si Lindsey Beerová, Bertu V. Royal a Hillary Winstonovú, aby napísali svoje samostatné návrhy.
V decembri 2016 bola do hlavnej úlohy obsadená Amy Schumerová, pričom bol použitý scenár Winstonovej, ktorý prepísala Schumerová so svojou sestrou Kim Caramele. V marci 2017 Schumerová odstúpila z projektu kvôli konfliktom v plánovaní. V roku 2023 prezradila, že projekt opustila kvôli nezhodám s vtedajšími producentmi filmu. V júli toho istého roku bola pre hlavnú úlohu zvažovaná Anne Hathawayová, pričom spoločnosť Sony si najala Oliviu Milchovú, aby prepísala scenár a oslovila Alatheu Jonesovú, aby film režírovala, aby pritiahli Hathawayovú. Jonesová sa oficiálne ako režisérka pridala v marci 2018. Avšak po vypršaní práv Sony na projekt v októbri 2018 a jeho prevode na Warner Bros. Pictures došlo k odchodu Hathawayovej, Jonesovej, Macdonaldovej, Parkesa a Pascalovej. Potom sa začalo hovoriť o Margot Robbiovej ako o predstaviteľke Barbie, pričom Patty Jenkinsová bola nakrátko zvažovaná ako režisérka. V júli 2019 bolo potvrdené, že Margot Robbiová bude hrať Barbie. Scenáristami sa stali Greta Gerwigová a Noah Baumbach. V júli 2021 bolo oznámené, že Gerwigová bude tiež režisérkou filmu. Robbiová uviedla, že cieľom filmu je rozvrátiť očakávania a dať divákom „to, o čom ste nevedeli, že chcete“.
Casting.
V októbri 2021 bolo oznámené, že Ryan Gosling stvárni vo filme rolu Kena. America Ferrera, Simu Liu a Kate McKinnonová boli obsadení do svojich rolí vo februári 2022. Liu sa zúčastnil konkurzu po tom, čo jeho agent označil scenár Barbie ako jeden z najlepších, ktoré čítal. V marci 2022 bolo oznámené, že sa k obsadeniu pridávajú Ariana Greenblattová, Alexandra Shippová a Emma Mackeyová. Will Ferrel sa k obsadeniu pripojil v apríli 2022, spolu s ním aj Issa Rae, Michael Cera, Hari Nef, Kingsley Ben-Adir, Rhea Perlmanová, Ncuti Gatwa, Emerald Fennelová, Sharon Rooneyová, Scott Ewans, Ana Cruz Kayne, Connor Swindelis, Ritu Arya a Jamie Demetriou.
Počas procesu castingu Gerwigová a Robbiová hľadali herečky s „Barbie energiou“ (ktorá je popisovaná ako „určitá nevýslovná kombinácia krásy a bujnosti“. Mackeyová v rozhovore pre Empire z roku 2022 oznámila, že väčšina hercov vo vedľajších úlohách bude hrať rôzne variácie Barbie a Kena. Robbiová v rozhovore pre Vogue v máji 2023 prezradila, že chcela herečku Gal Gadot ako inú variáciu Barbie, ale Gadot nebola k dispozícii kvôli iným projektom. Helen Mirrenová nahovoril trailer k filmu a objavila sa vo filme v krátkej cameo role.
Kostýmy.
Návrhárkou kostýmov je Jacqueline Durranová, ktorá s Gerwigovou predtým spolupracovala na filme Malé ženy z roku 2019.
Natáčanie.
Natáčanie sa začalo 22. marca 2022 v Leavesdenských filmových ateliéroch v Spojenom kráľovstve a skončilo sa 21. júla 2022. K miestam, kde sa natáčalo ďalej patrí napr. skatepark vo Venice v Los Angeles v Kalifornii. Pred nakrúcaním Gerwigová zorganizovala prespanie všetkých hercov vo filme, aby si medzi sebou vybudovali dobré vzťahy a zároveň mali pocit, že „to bol ten najzábavnejší spôsob, ako všetko rozbehnúť“.
Hudba.
V máji 2023 bolo oznámené, že spoločne s filmom vyjde aj oficiálny soundtrackový album. Album bol vydaný 21. júla 2023 spoločne s filmom. Album bolo zostavované Markom Ronsonom.
Keď bolo oznámené, že spoločne s filmom vyjde aj album, fanúšikovia očakávali, že jeho súčasťou bude aj pieseň "Barbie Girl" od nórsko-dánskej skupiny Aqua, avšak manažér speváčky Lene Nystrømovej oznámil, že pieseň súčasťou filmu nebude. Americký časopis Variety špekuloval, že dôvodom môže byť súdna roztržka z prelomu milénia medzi Mattelom, ktorý vlastní značku Barbie a MCA Records, ktorý je vydavateľom spomínanej piesne. 
Uvedenie.
Premiéra filmu bola stanovená na 21. júla 2023, kedy bol film uvedený do kín. Svetová premiéra prebehla 9. júla 2023 v Los Angeles. Na Slovensku prebehla premiéra filmu 20. júla 2023. Film je distribuovaný americkou spoločnosťou Warner Bros.
Marketing.
Teaser filmu vyšiel 16. decembra 2022. Jedná sa o paródiu scény „Dawn of Man“ z filmu "", kde bábika Barbie predstavuje mimozemský monolit a je obklopená malými dievčatami, ktoré sa prestanú hrať s klasickými bábikami. 4. apríla 2023 bolo na sociálnych sieťach Barbie, samotného filmu a niektorých účinkujúcich, zverejnených 24 plagátov predstavujúcich Barbie a Kenov s ich stručnými opismi spoločne s prvým trailerom k filmu. Spomínané plagáty sa rýchlo šírili internetom, pretože internetoví užívatelia z nich tvorili vlastné varianty plagátov či už pre seba samého alebo pre verejne známe osobnosti. Druhý oficiálny trailer k filmu bol vydaný 25. mája 2023 a bol to práve ten, ktorý načrtol dejstvo filmu. 
Oppenheimer.
Film bol uvedený v rovnaký deň ako film "Oppenheimer", životopisný triler režiséra Christophera Nolana, natočený o Robertovi Oppenheimerovi, jadrovom fyzikovi, ktorý sa podieľal na vývoji prvých jadrových zbraní. Vzhľadom na odlišnosť oboch filmov sa mnoho užívateľov sociálnych sietí pustilo do vytvárania mémov o tom, ako oba filmy reprezentujú odlišné publikum. Tento fenomén je nazývaný „Barbenheimer“. 
Cenzúra.
Vietnam.
Dňa 3. júla 2023 vietnamské štátne média Tuổi Trẻ citovali Vi Kiến Thànha, ktorý má na starosti vietnamský štátny orgán udeľujúci licenciu a cenzúru zahraničným filmom, a ten oznámil, že film Barbie nebude vo Vietname uvedený, pretože sa v ňom vyskytuje „urážlivý obrázok línie deviatich čiar“. Noviny Tiền Phong uviedli, že línia deviatich čiar sa „vo filme objavuje viackrát“. Film mal byť vo Vietname pôvodne uvedený 21. júla.
Filipíny.
Keď sa správa o vietnamskom zákaze dostala na Filipíny, senátor Francis Tolentino, podpredseda filipínskeho senátneho výboru pre zahraničné vzťahy, povedal CNN Philippines, že Barbie môže byť v ich krajine zakázaný, pretože „znevažuje“ filipínsku suverenitu. Senátor Jinggoy Estrada označil film za zakázaný kvôli údajnému zahrnutiu línie deviatich čiar. Opozičná senátorka Risa Hontiveros vtipkovala, že „film je fikcia rovnako ako línia deviatich čiar“ a navrhla pridať ku filmu upozornenie na miesto zákazu jeho uvedenia. Senátor Robin Padilla, predseda senátneho výboru pre média, navrhol, že filmoví producenti musia vypustiť odkazy na líniu deviatich čiar, inak riskujú zákaz filmu v krajine. 
Dňa 11. júla Filipínska rada pre kontrolu a klasifikáciu filmov a televízie (MTRCB) dospela k záveru, že neexistuje „žiadny základ“ pre zákaz filmu, pretože mapa bola jednoducho „kreslená“ a že neexistuje žiadne jasné ani priame vyobrazenie línie deviatich čiar, pretože čiara vo filme nebola „v tvare U“ a mala „osem bodiek alebo čiarok“ namiesto deviatich. Rada udelila filmu hodnotenie PG a umožnila jeho premietanie v krajine, avšak požiadali Warner Bros., aby „rozmazali kontroverzné obrázky, aby sa predišlo ďalším nesprávnym interpretáciám“. Senátor Tolentino povedal, že rešpektuje rozhodnutie MTRCB, ale vyjadril svoje zdesenie nad tým, že sa objavilo v deň pred siedmym výročím filipínskeho víťazstva v arbitráži nad líniou deviatich čiar dňa 12. júla 2016. Film mal premiéru na Filipínach dňa 19. júla 2023. 
Reakcia štúdia Warner Bros..
Štúdio Warner Bros., ktoré film produkuje, sa nechalo počúvať, že žiadne špeciálne zámery za mapou zobrazovanou v traileroch i vo filme nie sú. Konkrétna mapa má podľa zámerov tvorcov pôsobiť ako detská „čmáranica“ znázorňujúca mapu sveta z detského pohľadu. 
Pakistan.
V Pakistane bol film do kín uvedený 21. júla 2023. Pandžábsky filmový cenzorský výbor (ktorý sa zaoberá cenzúrou v provincii Pandžáb) a ďalšie regionálne výbory povolili premietanie filmu. Dňa 22. júla však pandžábsky minister informácii a kultúry Amir Mir využil svoje právomoci na zastavenie filmu v provincii s tvrdením, že „ukazuje homosexualitu“. Tajomník pandžábskeho ministra informácii Ali Nawaz Malik oznámil novinám "Dawn", že film „bol odoslaný do Dubaja k cenzúre“. Dňa 1. augusta bol udelený konečný súhlas s premietaním filmu v provincii.